Drie sterf in trompop botsing(Foto: Verskaf) Drie mense is dood en twee ander ernstig beseer toe ŉ motor en ŉ vragmotor Sondagmiddag reg van voor op die N2 tussen Ermelo en Mkhondo in Mpumalanga gebots het. Moeti Mmusi, woordvoerder van die provinsiale departement van gemeenskapsveiligheid, sê die voorval het omstreeks 15:00 plaasgevind. Drie passasiers in die motor is in die botsing dood terwyl nog ’n passasier en die bestuurder van die motor ernstige beserings in die voorval opgedoen het en is na ’n hospitaal in Piet Retief gehaas vir mediese behandeling. Die bestuurder van die vragmotor het ligte beserings opgedoen. Meer besonderhede omtrent die botsing is nie in dié stadium beskikbaar nie. Die polisie ondersoek ’n saak van strafbare manslag.